Jelentés a paksi atomerőmű-látogatásról

Először is szeretném megköszönni mindenkinek, aki hozzájárult ahhoz, hogy ezen a programon részt vehessek, annak ellenére, hogy csak a második legeredményesebb női versenyző voltam az idén.

Június 27-én délután utaztam Paksra Budapestről, aznap Szucsán Marina vezető mérnök szállásolt el. Arra az egy napra szinte családtagként kezelt, sokat beszélgettem nemcsak vele, de a lányával is.

Másnap, pénteken került sor a látogatásra. Marina figyelmeztetett, hogy hosszú és fárasztó nap áll előttem, de annyira nem volt megterhelő, mint először vártam. Az első állomásunkon egy reaktorfizikus mutatta be az atomreaktor és a hozzá tartozó biztonsági rendszerek működését. A bemutatás teljesen érthető és világos volt. Szívesen eltöltöttem volna ott még negyed órácskával többet is.

Utána a vegyészetet látogattuk meg, nekem ez a rész tetszett legjobban a nap során, hiszen vegyésznek készülök. A tervezettnél kicsit több időt rászántunk, de még így is úgy éreztem, hogy nem láttam eleget az ottani munkából. Egy kicsit hatékonyabb lett volna, ha laborlátogatások során mondják el az ott zajló munka elméletét, mert akkor rögtön látom a gyakorlatot is az elmélet mellett, sőt többet is láthattam volna, hiszen voltak így olyan információk, amiket többször kaptam meg, ami a tanulás szempontjából hasznosnak bizonyult, de így kevesebbre maradt idő.

A KKÁT-ban töltött idő volt számomra a legfárasztóbb. A bemutató nagy része mérnöki témájú volt, amire nem vagyok valami fogékony, sokszor elvesztettem a fonalat, főleg a vége felé. A mérnöki érzék és érdeklődés hiánya természetesen az én hibám, de jobban örültem volna egy olyan előadásnak, ami a lényeget és az érdekességeket emeli ki, mint a reaktorfizika és a vegyészet esetében.

A látogatás legizgalmasabb része a vegyészet mellett (a nem vegyészi pályára készülőknek valószínű ez lett volna a nap elsőszámú kedvence) a szimulátor. Sajnáltam, hogy csak kevés időm maradt arra, hogy saját magam nézzek körül és használjam a szimulátort, de a gyakorlatot nézni is élmény volt. Ha lett volna erre lehetőség, inkább maradtam volna ott tovább egy fél órával, és a későbbi busszal mentem volna haza.

Úgy érzem, sokat profitáltam a programból, rengeteg új ismeretet szereztem, sőt, átértékeltem céljaimat a jövőre nézve. Már nem tartom elképzelhetetlennek, hogy mérnöki ismeretek szerzésével akár fizikusként, akár vegyészként az atomerőműben dolgozzak az egyetem után.